Súradnice: 42°08′36″S 24°45′00″V﻿ / ﻿42,14333°S 24,75000°V﻿ / 42.14333; 24.75000

**Antická knižnica** (bulh. Антична библиотека – *Antična biblioteka*), známa aj ako len **Knižnica** (bulh. Библиотека – *Biblioteka*), prípadne **Knižnica antického Filipopolu** (bulh. Библиотеката на античния Филипопол – *Bibliotekata na antičnija Filipopol*), sú ruiny antickej knižnice, ktoré sa nachádzajú v centrálnej časti mesta Plovdiv v Plovdivskej oblasti v južnom Bulharsku. Kultúrna pamiatka národného významu v rámci komplexu plovdivského rímskeho fóra.

Lokalita
--------

Antická knižnica mesta Filipopolis leží v centrálnej časti mesta Plovdiv na námestí „Centralen" (bulh. площад „Централен" – *ploštad „Centralen"*, doslova *Centrálne námestie*) Nachádza sa v severnej časti komplexu fóra antického mesta Filipopolis (agory), západne od budovy komplexu filipopolského odeonu v jeho bezprostrednej blízkosti.

Dejiny
------

Antická knižnica vo Filipopole bola postavená v priebehu 2. storočia. Neskôr boli na budove uskutočnené dve prestavby, ktoré prebiehali paralelne s rekonštrukciami priľahlého komplexu antického fóra. V priebehu 5. storočia táto časť fóra stratila svoje verejné funkcie a bola zastavaná obytnými budovami.

### Novodobé dejiny

Archeologické prieskumy lokality sa začali v roku 1986. V roku 1995 získal celý komplex antického rímskeho fóra v Plovdive, vrátane stavby knižnice, štatút kultúrnej pamiatky národného významu.

Charakteristika
---------------

Filipopolis patril k nevysokému počtu miest v období antiky, v ktorých sa nachádzala knižnica. Tak ako iné antické knižnice, rovnako tak filipopolská neslúžila len na uchovávanie písomností, ale bola taktiež miestom vzdelávania, priestorom, kde sa uskutočňovali literárne čítania a kde prebiehali verejné diskusie a prednášky. Patrila teda k jedným z kultúrnych centier mesta. Ako bolo v tej dobe zvykom, aj vo Filipopole bola knižnica súčasťou mestského fóra (agory).

Budova bola obdĺžnikového pôdorysu o rozmeroch približne 15 x 20 metrov. Steny boli postavené z tehál. V interiéri sa v stenách fasád budovy nachádzali pravouhlé niky, v ktorých sa nachádzali drevené poličky, slúžiace na uchovávanie zvitkov. Podlaha knižnice bola tvorená mramorovými doskami. Obvodové steny budovy boli taktiež vybavené hlinenými rúrami, ktoré v spodnej časti vyúsťovali do kanalizácie rímskeho fóra. Tieto rúry zabezpečovali cirkuláciu vzduchu v budove a zabraňovali vlhnutiu stien, čo pomáhalo chrániť písomnosti uchovávané v knižnici. Filipopolská knižnica teda obsahovala všetky prvky tohto typu stavby v období antiky: sálu ohradenú stenami, v ktorých sa z vnútornej strany nachádzajú niky, pódium polokruhového pôdorysu a systém cirkulácie vzduchu.

Budova je jedinou objavenou antickou knižnicou na území Bulharska.

Štatút a dôvod pamiatkovej ochrany
----------------------------------

Kategória: kultúrna pamiatka národného významu v rámci komplexu plovdivského rímskeho fóra

Rok zapísania na zoznam kultúrnych pamiatok: 1995

Dôvod udelenia štatútu: archeologická hodnota komplexu

Galéria
-------

* pohľad z juhu na severovýchodnú časť plovdivského antického fóra s budovou knižnice v centrálnej časti fotografiepohľad z juhu na severovýchodnú časť plovdivského antického fóra s budovou knižnice v centrálnej časti fotografie
* pohľad na stavbu z juhovýchodupohľad na stavbu z juhovýchodu
* pohľad na stavbu z juhupohľad na stavbu z juhu

Referencie
----------

1. 1 2  CVETANOV, Momčil. Pătevoditel: Oblast Plovdiv, Oblast Pazardžik. Sofia : Domino. 2020. 220 s. ISBN 9789546513199. S. 66. (bulharsky)
2. 1 2 3 4 5 6 7 8 9 10 11 12 13 14  KESIAKOVA, Elena; RAJČEV, Dimităr. Filipopol. Plovdiv : Izdatelska kăšta "Hermes". 2012. 106 s. ISBN 9789542611172. S. 33 – 35. (po bulharsky)
3. 1 2 3 4 5 6 7 8 9   *Античният стадион на Филипопол - Античният Филипопол - Карта на Античния Филипопол - Библиотека* [online]. ancient-stadium-plovdiv.eu, [cit. 2023-04-27]. Dostupné online.
4. 1 2 3 4 5 6 7 8 9 10 11  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 56. (po bulharsky)
5. 1 2 3 4 5 6   *Министерство на културата на Република България* [online]. mc.government.bg, [cit. 2023-04-11]. Dostupné online.
6. ↑  Екатерина Костова - Радио Пловдив. *Най-важната част от Агората на Филипопол е пред откриване* [online]. bnr.bg, публикувано на 30.11.21 в 13:47, [cit. 2023-04-27]. Dostupné online.
7. ↑   *Lost in Plovdiv* [online]. lostinplovdiv.com, [cit. 2023-04-27]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Antická knižnica (Plovdiv)**